Mosonmagyaróvár Nagytérségi Hulladékgazdálkodási Önkormányzati Társulás Társulási Tanács Elnökétől

*2. sz. napirend*

**ELŐTERJESZTÉS**

**a Társulási Tanács 2025. április 29-i ülésére**

**Tárgy:** Mosonmagyaróvár Nagytérségi Hulladékgazdálkodási Önkormányzati Társulás 2024. évi költségvetésének végrehajtása

**Előterjesztő:** Dr. Árvay István elnök

**Az előterjesztést megtárgyalja: -**

|  |
| --- |
| Előkészítő szervezeti egység:  Mosonmagyaróvári Polgármesteri Hivatal – Pénzügyi Osztály |
| Készítette:  Molnárné Nagy Edina - társulás gazdasági vezetője |
| Pénzügyi fedezetet nem igényel. |
| Törvényességi szempontból kifogást nem emelek, beterjesztésre alkalmas. |
| Fehérné dr. Bodó Mariann címzetes főjegyző |

A napirendet **nyilvános ülésen** javasolt tárgyalni, a határozat elfogadásához **minősített** többség szükséges.

**Tisztelt Társulási Tanács!**

Mosonmagyaróvár Nagytérségi Hulladékgazdálkodási Önkormányzati Társulás Társulási Tanácsa a Társulás 2024. évi költségvetését a 2/2024. (II.20.) tanácsi határozatával fogadta el.

Az államháztartásról szóló 2011. évi CXCV. törvény (továbbiakban Áht.), az államháztartás működési rendjéről szóló 368/2011. (XII. 31.) Kormányrendelet, és a 2/2024. (II.20.) tanácsi határozat előírásai szerint a költségvetési előirányzatok változásairól a tanács tagjait tájékoztattuk a költségvetési évben. Az előirányzatok módosítására 2024-ban két alkalommal volt szükség, mely módosításokat 2024. szeptember 30-ai illetve december 31-i hatállyal átvezettük a költségvetési határozaton.

**Bevezető:**

Az Áht. és végrehajtási rendelete alapján elkészítettük a Társulás költségvetésének végrehajtásáról szóló 2024. évi szöveges és számszaki beszámolóját.

Az államháztartás számviteléről szóló 4/2013. (I.11.) Korm. rendelet alapján, az éves költségvetési beszámolót magyar nyelven, forintban kell elkészíteni. Ennek megfelelően a beszámolóhoz kapcsolódó határozattervezet, valamint a kapcsolódó mellékletek Ft-ban kerülnek előterjesztésre.

A beszámoló elkészítését az elrendelésnek megfelelően leltár előzte meg, melynek során a mérleg sorai alátámasztásra kerültek.

**Gazdasági összefoglaló:**

**Kiadások:** 2024. évben a Társulási Tanács által két alkalommal jóváhagyott előirányzat módosításokat követően a költségvetési kiadások összesített teljesítése 34,85 %-ot ért el az eredeti, 32,88 %-ot a módosított előirányzathoz képest (a számításba nem tartozik bele a tartalék összege, a finanszírozási kiadás, illetve a rövid lejáratú betétlekötések halmozott egyenlege).

Az alaptevékenység költségvetési kiadásai elmaradásának okai a következők:

* a karbantartási kiadások között a Kisalföldi Kommunális Hulladékgazdálkodási Közszolgáltató Nonprofit Kft részére az általa üzemeltetett, pályázati forrásból származó eszközök állagmegóvására, fenntartására meghatározott visszapótlás tervezett összege bruttó 50 millió Ft-tal került be a költségvetésbe, ezzel szemben nettó 12.021.620 Ft, valamint ennek fordított áfa tartalma 3.245.837 Ft, azaz mindösszesen 15.267.457 Ft kötelezettségünk keletkezett a Kisalföldi KHK igénylése alapján;
* a felhalmozási kiadások között megtervezett hulladékgyűjtő járművek és gépek beszerzése, a hulladékudvarok bővítése, térkövezése, valamint irodabútorok beszerzésére irányuló feladatok közül 2024-ben mindössze a hulladékudvarok bővítése, térkövezése jutott teljesítési fázisba bruttó 35.525.075 Ft értékben. A járművek és gépek beszerzése tárgyában elindított közbeszerzési eljárás jelenleg is folyamatban van, a teljesítés 2025. év végéig várható, az irodabútorok beszerzésre elhalasztásra került.

**Kiadási oldalon a teljesítések részletezése:**

-a **személyi juttatások** és a **járulékok** során került meghatározásra a Társulásban adminisztratív, illetve könyvvezetési feladatokat ellátók megbízási díja, jutalmazása, illetve az elnök költségtérítése és az alelnök tiszteletdíja, valamint reprezentációs kiadás a tervezettek szerint. Előirányzat módosításra 2024-ben nem volt szükség, így az összesített teljesítés mind az eredeti, mind pedig a módosított előirányzathoz viszonyítva 93,93 %.

- a **dologi kiadások** terhére egy alkalommal történt előirányzat módosítás a beruházási kiadások javára, irodabútorok beszerzése érdekében 2 millió Ft értékben, ezen kívül belső átcsoportosítások történtek 2024-ben gépjárműfenntartás, irodakialakítás érdekében.

Teljesített kiadásaink a következők szerint alakultak:

* üzemanyagköltség nettó 125.116 Ft;
* honlap üzemeltetés nettó 525.000 Ft;
* elektronikus aláírási (Netlock) jogosultság meghosszabbítása nettó 105.000 Ft;
* mobiltelefon használat nettó 32.948 Ft;
* a Kisalföldi KHK részére, a benyújtott dokumentumok és kimutatások alapján kifizetésre került nettó 12.021.620 Ft az elkülönített üzemeltetési díjból, a pályázatokból beszerzett eszközök fenntartása és állagmegóvása érdekében;
* a rekultivált területek vízmintavételi feladatai, műszaki elemzés nettó 5.127.600 Ft;
* ügyviteli feladatok ellátására a Polgármesteri Hivatalnak nettó 9.600.000 Ft;
* a bankköltség 2023-ban 481.451 Ft-ot tett ki;
* gépjármű kötelező biztosítás 83.925 Ft;
* jármű és gépbeszerzés közbeszerzési eljárásának bonyolítási díja nettó 1.400.055 Ft;
* hirdetési díj nettó 74.000 Ft;
* a kiadások előzetesen felszámított áfa tartalma 4.626.060 Ft;
* NAV felé a havi áfa bevallások alapján 142.053.000 Ft áfát fizettünk meg;
* a szemléletformálás közbeszerzési eljárás kapcsán visszafizettünk 775.000 Ft teljesítési biztosítékot; valamint a Közbeszerzési Hatóság felé megfizettünk 160.000 Ft ellenőrzési díjat;
* egyéb dologi kiadások 100.287 Ft (kerekítési különbözet, önellenőrzési pótlék).

*Így mindösszesen a dologi kiadások teljesített összege 177.291.062 Ft. A teljesítés a módosított előirányzathoz képest 79,07 %, az eredeti előirányzathoz képest 78,37 %.*

-a **Tartalék** az év során mindösszesen 63.376.000 Ft-tal csökkent, mely teljes egészében a beruházási kiadásokra került átcsoportosításra. Ebből 3.000.000 Ft az újonnan alapított Moson-Hanság-Rábaköz Kft pénzbeli vagyoni hozzájárulásának teljesítése érdekében került a részesedések beszerzése előirányzatára. A fennmaradó 60.376.000 Ft-ból 10.084.000 Ft gépjármű vásárlásra, 50.292.000 Ft pedig a folyamatban lévő közbeszerzési eljárás pótfedezete érdekében került átcsoportosításra.

A tartalék sorhoz nem tartozik teljesítés, az esetleges forrás felhasználás az előirányzat átvezetésével történik, a felhasználás cél szerinti jogcímére.

-**beruházási** **kiadások**ra 722.436.000 Ft-ot irányoztunk elő, melyből mindössze 38.525.075 Ft teljesítés valósult meg, melyből részesedés vásárlás 3 millió Ft (Moson-Hanság-Rábaköz Kft), valamint bruttó 35.525.075 Ft a hulladékudvar infrastruktúrájának fejlesztése. A teljesítés a módosított előirányzathoz viszonyítva így mindössze 5,33 %-os.

-az **egyéb felhalmozási célú visszatérítendő támogatások** esetében a teljesítés 144.540.000 Ft, mely összeg a KEHOP projektben beszerzett két darab használatba nem vett eszközre jutó visszafizetendő támogatási összeg. Előzetesen kalkuláltunk kamatfizetési kötelezettséggel is, de a támogatás visszafizetése önkéntes alapon valósult meg, ezért ügyleti kamatot nem kellett fizetnünk. A teljesítés így 86,13 % mind az eredeti, mind pedig a módosított előirányzathoz képest.

**Finanszírozási kiadások**, mely a társulás esetében a pénzeszközök lekötött betétként való elhelyezése. A teljesítés 2024-ben 19.372.500.000 Ft.

**Finanszírozási bevételek**, mely a lekötött betétek megszüntetése, a teljesítés 18.545.000.000 Ft. E két finanszírozási rovat egyenlege 827.500.000 Ft, mely a lekötött betétek állományának növekedésével egyezik meg.

**Bevételek**

Az eredeti- és a módosított előirányzathoz képest a költségvetési bevételek teljesítése – figyelmen kívül hagyva a maradvány felhasználást, valamint a lekötött bankbetétek megszüntetését – 94,24 %-os. A maradvány figyelembevételével a teljesítés 95,33 %-os mind az eredeti, mind pedig a módosított előirányzathoz képest, figyelmen kívül hagyva a rövid lejáratú betétek visszaváltásának göngyölített egyenlegét.

A bevételeken belül a kiemelt rovatokon jelentkező gazdasági események a következők voltak:

 működési támogatás áht-n belülről: a gesztor Önkormányzat finanszírozásában megjelenő, és átadásra kerülő nettósítási különbözetet tartalmazza a személyi juttatásokhoz kapcsolódóan (2.490.000 Ft).

 felhalmozási célú támogatás áht-n belülről: KEHOP-3.2.1-15-2017-00022 projekthez kapcsolódó támogatás 1.623.300 Ft (utólagos finanszírozással), valamint Kóny Község Önkormányzatának a rekultivációhoz kapcsolódó önerő tartozás megfizetése 1.000.000 Ft.

 működési bevételek: a társulás 100 %-os tulajdonában lévő gazdasági társaság által részben megfizetett 2022. évi bruttó üzemeltetési díj 200.680.910 Ft, a 2023. I-II. negyedévi üzemeltetési díj bruttó 78.340.461 Ft, 2023. III-IV. negyedéves bérleti díj bruttó 114.850.870 Ft, 2023. évre a bérleti szerződés 4. sz. melléklete szerinti eszközök bruttó bérleti díja 151.710.912 Ft, valamint a 2024. I-II. negyedévi bérleti díjak bruttó 89.429.915 Ft értékben, mely mindösszesen bruttó 635.013.068 Ft megfizetését jelenti a Kisalföldi KHK részéről; áfa visszaigénylésből származó bevételünk 3.037.000 Ft.

Tárgyi eszköz értékesítés (gépek értékesítése) áfa tartalma 55.350.000 Ft.

A kamatbevételek a következőképen alakultak: 161.338.315 Ft a lekötött betétek kamata; 6.021.138 Ft a látra szóló betétek (bankszámlák) kamata, ez mindösszesen 167.359.453 Ft kamatbevétel realizálását jelenti.

Az egyéb működési bevételek között jelenítjük meg a közbeszerzési eljárás keretein belül bonyolított jármű- és gépbeszerzés ajánlati biztosítékait, melyet a két ajánlattevő, az M-U-T Hungária Kft és a HE Hans Eibinger Magyarország Kft teljesített 4,6 – 4,6 millió Ft-os összegben (szerződéskötéskor a biztosítékok visszafizetendőek 2025-ben); valamint 1.712 Ft kerekítési különbözetet.

**Így mindösszesen 869.961.233 Ft működési bevételt ért el a Társulás 2024-ben.**

2024. évi leltár alapján, 2024. december 31-én a Kisalföldi Kommunális Hulladékgazdálkodási Közszolgáltató Nonprofit Kft üzemeltetési díjból származó tartozása a következő volt:



**Tartozás:**

• mindösszesen 274.445.682 Ft tartozást tartunk nyilván, melyből 242.695.682 Ft pótbefizetésként teljesítve 2020-ban a társaság lekötött tartaléka javára (nyilvántartásba véve a nullás számlaosztályban mérlegen kívüli tételként), így a társaság tartozása a tulajdonos felé bruttó 31.750.000 Ft.

**Felhalmozási célú bevétele**k között került nyilvántartásba vételre a KEHOP pályázat keretein belül beszerzett, használatba nem vett gépek értékesítésének bevétele (Caterpillar 953 K típusú rakodókanalas dózer és Bomag BC 573 RB-5 típusú hulladéktömörítő kompaktor). A gépek árverés útján kerültek értékesítésre, az így realizált bevétel mindösszesen nettó 205 millió Ft.

**Maradvány**

A Társulás maradványa 2019. évben 1.772.295.765 Ft, 2020. évben 1.756.935.508 Ft, 2021-ben 1.628.165.586 Ft, 2022-ben 682.125.258 Ft, 2023-ban 266.694.311 Ft, mely 2024-re 149.520.209 Ft-ra csökkent le.

A maradvány végleges összegét az alaptevékenység költségvetési bevételeinek és kiadásainak, valamint az alaptevékenység finanszírozási bevételeinek és kiadásainak egyenlege befolyásolja. Az alaptevékenység költségvetési egyenlege jelentősen, +131,32 %-kal növekedett a 2023-as évhez képest (+403.256.845 Ft-tal), az alaptevékenység finanszírozási egyenlege pedig jelentősen csökkent (-520.430.947 Ft-tal), így összességében 117.174.102 Ft-tal kevesebb maradványt könyvelhetünk el 2024-re.

**Eredmény-kimutatás:**

A Társulás mérleg szerinti eredménye 439.815.308 Ft, ami az előző évihez képest 71.133.227 Ft-tal magasabb. A tevékenység eredménye 138.610.251 Ft-tal magasabb, mint az előző évben, mely két hatás együttes eredménye, egyrészt növekedtek a bevételeink (mindösszesen 182.154.174 Ft-tal), másrészt a költségek közül az anyagjellegű ráfordítások és az értékcsökkenés csökkentek összesen 74.566.641 Ft-tal. Ugyanakkor az egyéb ráfordításaink jelentősen megnövekedtek 2024-ben, amit a tárgyi eszköz értékesítés indokol, ugyanis ilyen esetben a nyilvántartási nettó értéket a könyvekből ki kell vezetni, mely érték esetünkben 99.951.633 Ft-ot jelentett.

A pénzügyi műveletek bevételei között szerepeltetjük a kamatbevételeinket, mely 28,73 %-kal (-64.477.024 Ft) csökkent a 2023. évihez képest. A csökkenés egyértelműen a betéti kamatok jelentős csökkenésének tudható be. (2023. év elején 15,6 %-os, 2024. év elején 10,85 %-os, az év végén pedig csupán 6,54 %-os kamattal tudtunk lekötést kezdeményezni.)

Ezen hatások együttesen eredményezték az összességében 71.133.227 Ft-os mérleg szerinti eredmény növekedést.

**Vagyonváltozás**

A Társulás vagyona 2024. december 31-i állapot szerint 6.930.762.261 Ft, mely 350.810.994 Ft-tal magasabb összegű a 2023. évhez képest. A vagyonváltozások főbb mérlegsoronként a következők:

*Eszköz oldal:*

 befektetett eszközök állománya: az előző évhez képest 179.580.000 Ft-tal csökkent a vagyon nettó értéke, vagyongyarapodás 2024-ben 30.972.500 Ft volt, az értékesítés miatti vagyoncsökkenés 99.951.633 Ft, az elszámolt értékcsökkenés 110.600.867 Ft, befejezetlen beruházási állománnyal a társulás nem rendelkezik 2024-ben sem.

 pénzeszközök állománya: 710.325.898 Ft-tal növekedett, ezen belül a lekötött betétek állományának növekedése 827,5 millió Ft, a látra szóló forintszámlák állománya pedig 117.174.102 Ft-tal csökkent.

 tárgyévi követelések állománya: az előző évhez képest 378.812.777 Ft-tal csökkent. A határozat 15. számú melléklete – vagyonmérleg – soronként mutatja be a követelések változásának alakulását. Kóny Község Önkormányzata a fennálló 1 millió Ft-os tartozását megfizette 2024-ben, így a követelésünk megszűnt az önkormányzattal szemben. A Kisalföldi Kommunális Hulladékgazdálkodási Közszolgáltató Nonprofit Kft a működési bevételeknél részletezettek szerint bruttó 635.013.068 Ft üzemeltetési/bérleti díjat fizetett meg 2024-ben, tartozása 2024. december 31-i állapot szerint bruttó 31.750.000 Ft, mely a 2024. III. negyedévi bérleti díj összege, (a 2024. IV. negyedév bérleti díjának számlázása 2025. év elején történt meg), az állománycsökkenés 377.812.777 Ft.

 az egyéb sajátos elszámolások között nyilvántartott fizetendő áfa növekedett 23.519.001 Ft-tal, a 2023. évi 31.605.501 Ft fizetendő áfával szemben 2024. év végén 8.086.500 Ft fizetendő áfát mutatunk ki.

 eredményszemléletű bevételek aktív időbeli elhatárolása: 175.230.575 Ft-tal növekedett az előző időszakhoz képest, a 2024. IV. negyedévi kiszámlázásoknak megfelelően 220.647.831 Ft került elhatárolásra (az összeg tartalmazza a 2024. IV. negyedévi, a bérleti szerződés 4. sz. melléklete szerinti eszközök, valamint a földbérlet díját). A költségek, ráfordítások aktív időbeli elhatárolása 128.297 Ft-tal növekedett az előző időszakhoz képest, az állomány 2023.12.31-én 0 Ft volt.

*Forrás oldal:*

 a saját tőkén belül, a felhalmozott eredmény a 2023. évi mérleg szerinti eredmény átvezetésével növekedett (368.682.081 Ft-tal). A mérleg szerinti eredmény az előző évhez képest 71.133.227 Ft-tal növekedett. Így a saját tőke mindösszesen 439.815.308 Ft-tal nőtt 2023-hoz képest, így a saját tőke értéke 2024. december 31-én 5.979.817.160 Ft.

 tárgyévi kötelezettségek állománya 105.308 Ft-tal csökkent az előző évhez képest. Az állományból 22.080 Ft a személyi jellegű kiadásokhoz (reprezentáció) kapcsolódik, 139.312 Ft pedig a dologi kiadásokhoz (honlapműködtetés 133.350 Ft, reprezentáció áfája 5.962 Ft).

 passzív időbeli elhatárolások: a költségek és ráfordítások passzív időbeli elhatárolása 73.422 Ft-tal növekedett. A halasztott bevételeknél, a korábbi pályázatból aktivált eszközök elszámolt értékcsökkenése visszaírásra került 88.972.428 Ft összegben, bevétel elhatárolásra elhatárolandó bevétel híján nem volt szükség, így 88.972.428 Ft-tal csökkent a halasztott bevételek állománya.

2023. július 1-jétől a korábbi közszolgáltatási szerződés helyett bérleti szerződés lépett hatályba, mely alapján számlázzuk a Kisalföldi Hulladékgazdálkodási Közszolgáltató Nonprofit Kft részére az üzemeltetésre átadott eszközök bérleti díját, ez a kiszámlázás a 2024-es év vonatkozásában teljes egészében megtörtént 2025. január 20-ig.

Tisztelt Tanács! Kérem a 2024. évi beszámoló előterjesztés szerinti elfogadását!

Mosonmagyaróvár, 2025. április 08.

Dr. Árvay István s.k.,

elnök

**Határozati javaslat:**

**……/2025. (IV.29.) TT. határozat**

**Mosonmagyaróvár nagytérségi hulladékgazdálkodási önkormányzati társulás TÁRSULÁSI TANÁCSÁNAK**

**…/2025. (IV.29.) HATÁROZATA**

**a Társulás 2024. évi költségvetési határozatának végrehajtásáról**

Mosonmagyaróvár Nagytérségi Hulladékgazdálkodási Önkormányzati Társulás Társulási Tanács Elnöke az Alaptörvény 32. cikk (2) bekezdésében meghatározott eredeti jogalkotói hatáskörében, az Alaptörvény 32. cikk (1) bekezdés f) pontjában meghatározott feladatkörében eljárva, a Társulás 2024. évi költségvetésének végrehajtásáról az alábbi határozatot fogadom el:

1. A Társulás tanácsa a költségvetés egységes pénzalapjának 2024. évi teljesített

bevételét 19.891.768.844 Ft-tal, azaz tizenkilencmilliárd-nyolcszázkilencvenegymillió-hétszázhatvannyolcezer-nyolcszáznegyvennégy forinttal

kiadását 19.742.248.635 Ft-tal, azaz tizenkilencmilliárd-hétszáznegyvenkettőmillió-kettőszáznegyvennyolcezer-hatszázharmincöt forinttal

az 1. számú mellékletben foglalt költségvetési mérleg szerint hagyja jóvá.

2. A Társulás kapott támogatásait a határozat 8. számú melléklete tartalmazza.

3. A Társulás 2024. évben hitelállománnyal, adósságot keletkeztető ügylettel nem rendelkezett.

4. A Társulás beszámoló fordulónapjára vonatkozó, költségvetési számvitel szerint képződött maradványa összegét a 14. sz. melléklet tartalmazza 149.520.209 Ft, azaz egyszáznegyvenkilencmillió-ötszázhúszezer-kettőszázkilenc forint összegben, melyet a társulás könyveiben mint maradvány felhasználást 2025-ben mutat ki.

5. A Társulás önálló és nem önálló intézményekkel nem rendelkezik.

6. A Társulás 2024. december 31-i állapot szerinti vagyonát a – a mérlegben, valamint a vagyonleltárban szereplő adatok alapján 6.930.762.261 Ft-ban, azaz hatmilliárd-kilencszázharmincmillió-hétszázhatvankettőezer-kettőszázhatvanegy forintban állapítja meg, a 15. és 16. számú melléklet szerint.

7. A Társulás 2024. december 31-i állapot szerinti, a pénzügyi számvitel alapján készített eredmény-kimutatását az 17. és 18. sz. melléklet tartalmazza – a mérlegben szereplő adatok alapján a mérleg szerinti eredményt 439.815.308 Ft-ban, azaz négyszázharminckilencmillió-nyolcszáztizenötezer-háromszáznyolc forintban állapítja meg.

8. A Társulás 2024. évben vállalkozási tevékenységet nem folytatott, vállalkozási maradvánnyal nem rendelkezik.

9. A Társulás Tanácsa utasítja a gesztor Önkormányzat Címzetes Főjegyzőjét, hogy a Társulás éves beszámolóját tegye közzé.

10. A határozat hatálybalépésével egyidejűleg a Tanács 2024. évi költségvetéséről szóló 2/2024. (II.20.) TT. határozat hatályát veszti.

Felelős: Dr. Árvay István elnök

Határidő: azonnal